b'\n_START_ARTICLE_\nToru Takemitsu\n_START_SECTION_\nBiografija\n_START_PARAGRAPH_\nGim\xc4\x97 Tokijuje. Dal\xc4\xaf vaikyst\xc4\x97s praleido tuo metu Japonijos valdomoje Mand\xc5\xbei\xc5\xabrijoje. Prasid\xc4\x97jus Antram pasauliniam karui tarnavo armijoje, kur pirm\xc4\x85 kart\xc4\x85 susid\xc5\xabr\xc4\x97 su vakarieti\xc5\xa1ka muzika (ji tuo metu Japonijoje buvo u\xc5\xbedrausta). Po karo toliau ja dom\xc4\x97josi, prad\xc4\x97jo ra\xc5\xa1yti kompozicijas. Per savo gyvenim\xc4\x85 ne\xc4\xafgijo jokio formalaus muzikinio mokymo, i\xc5\xa1skyrus kelias priva\xc4\x8dias pamokas pas Yasuki Kiyose; daug studijavo savaranki\xc5\xa1kai._NEWLINE_Nuo 1951\xc2\xa0m. priklaus\xc4\x97 Eksperimentin\xc4\x97ms dirbtuv\xc4\x97ms (Jikken K\xc5\x8db\xc5\x8d)\xc2\xa0\xe2\x80\x93 nusistov\xc4\x97jusias normas lau\xc5\xbean\xc4\x8di\xc5\xb3 ir nuo tradicini\xc5\xb3 japoni\xc5\xa1k\xc5\xb3 men\xc5\xb3 atsiriboti siekian\xc4\x8di\xc5\xb3 meninink\xc5\xb3 draugijai. Igoriui Stravinskiui 1958\xc2\xa0m. lankantis Japonijoje, jam per klaid\xc4\x85 buvo duota paklausyti Takemitsu k\xc5\xabrinio Requiem styginiams (sukurto 1957\xc2\xa0m.) Su\xc5\xbeav\xc4\x97tas Stravinskis v\xc4\x97liau susitiko su Takemitsu ir prisid\xc4\x97jo prie jo i\xc5\xa1populiar\xc4\x97jimo tarptautiniu mastu._NEWLINE_Per ateinan\xc4\x8dius de\xc5\xa1imtme\xc4\x8dius Takemitsu buvo kvie\xc4\x8diamas \xc4\xaf \xc4\xafvairius tarptautinius renginius, prisid\xc4\x97jo prie festivali\xc5\xb3 organizavimo, skait\xc4\x97 paskaitas tiek Japonijos, tiek u\xc5\xbesienio \xc5\xa1ali\xc5\xb3 universitetuose. Vis\xc4\x85 gyvenim\xc4\x85 aktyviai k\xc5\xabr\xc4\x97, kompozicijas skyr\xc4\x97 tiek koncert\xc5\xb3 sali\xc5\xb3, tiek ir populiariosios muzikos ansambliams. Prisid\xc4\x97jo prie beveik 100 garso takeli\xc5\xb3 suk\xc5\xabrimo.\n_START_SECTION_\nK\xc5\xabryba\n_START_PARAGRAPH_\nTakemitsu stili\xc5\xb3 \xc4\xaftakojo vakar\xc5\xb3 populiarioji muzika, d\xc5\xbeiazas, kompozitoriai Claude Debussy, Olivier Messiaen, John Cage ir kiti. Takemitsu retai naudojo tradicin\xc4\x97s japon\xc5\xb3 muzikos elementus, ta\xc4\x8diau kai kuriuos k\xc5\xabrinius skyr\xc4\x97 tradiciniams instrumentams. Nepaisant to, ne viename Takemitsu k\xc5\xabrinyje galima rasti japoni\xc5\xa1kos estetikos bruo\xc5\xbe\xc5\xb3, kaip kad simetrijos vengimo, pirmenyb\xc4\x97s teikimo l\xc4\x97tiems poky\xc4\x8diams, meditacijai, jautrumo met\xc5\xb3 laikams, aplinkos detal\xc4\x97ms.'